DA Den Europæiske Unions Tidende CE 84/153

(2004/C 84 E/0191)

SKRIFTLIG FORESPØRGSEL P-0038/04

af Juan Izquierdo Collado (PSE) til Kommissionen

(12. januar 2004)

Om: Ulovlig indførsel af delfiner

I 2001 indførte de portugisiske myndigheder i medfør af Rådets forordning (EF) nr. 338/97 (1) (beskyttelse af vilde dyr og planter) et forbud mod indførslen af delfiner (Tursiops Truncatus), som er fanget i deres naturlige miljø. Spanien er på nuværende tidspunkt det eneste land, som tillader indførsel af denne dyreart fra Cuba, og når delfinerne først befinder sig her, er de omfattet af den frie bevægelighed i EU. Der foreligger dokumentation for, at Lissabons zoologiske have har anmodet de portugisiske myndigheder om at måtte indkøbe delfiner i den marine naturpark i Valencia. Delfinerne kommer fra Cuba, og det er forbudt at importere dem direkte fra Cuba.

Kommissionen bedes derfor svare på, hvornår der vil blive udformet en samordnet politik mellem EU's medlemsstater på dette område for at undgå, at Spanien bliver det land i Europa, hvortil der indføres dyrearter, som det i det øvrige Europa er forbudt at handle med?

Svar afgivet på Kommissionens vegne af Margot Wallström

(5. februar 2004)

Kommissionen kan ikke acceptere mangelfuld koordinering hvad angår handel med vilde dyr, eller at Spanien anvendes som indslusningssted for arter, der ikke kan indføres i andre medlemsstater. Spaniens bestemmelser på området er ikke mindre strenge end i nogen andre medlemsstater. Hvad angår handel med truede dyre- og plantearter er alle medlemsstater bundet af bestemmelserne i Rådets forordning (EF) nr. 338/97 af 9. december 1997 om beskyttelse af vilde dyr og planter ved kontrol af handelen hermed (2). Denne forordning har til formål at sikre en ensartet anvendelse af CITES i medlemsstaterne, og det i denne skriftlige forespørgsel omhandlede tilfælde skyldes ikke på nogen måde, at disse bestemmelser er mangelfulde.

Øresvinet (Tursiops truncatus) er opført i bilag A til forordningen, hvilket betyder, at import af vilde dyr kun er tilladt, hvis hovedformålet er ikke-kommercielt, dvs. hvis dyrene for eksempel skal anvendes i forbindelse med opdræt, uddannelse og forskning. Selv i sådanne tilfælde skal man først sikre sig, at importen ikke vil indvirke negativt på artens bevaringsstatus, og når det drejer sig om levende dyr, at det planlagte opholdssted opfylder artens krav til levested. At overføre dyr til andre medlemsstater er kun tilladt, hvis den pågældende medlemsstat også har undersøgt, dels at forholdende i denne medlemsstat opfylder artens krav til levested, og dels at dyrene ikke skal anvendes i kommercielt øjemed.

Hvis Portugal i det pågældende tilfælde afslog importanmodningen med den begrundelse, at dyrene ville blive anvendt i kommercielt øjemed, eller at det planlagte opholdssted ikke opfyldte artens krav til levested, så vil de samme betingelser stadig være gældende, hvis dyrene indføres fra Spanien. Hvis Portugal af ovenstående grunde havde ønsket at forhindre, at dyrene blev indført fra Spanien, ville landet have kunnet gøre det under påberåbelse af de eksisterende bestemmelser.

Når en medlemsstat forbyder indførsel med den begrundelse, at den pågældende indførsel vil indvirke negativt på artens bevaringsstatus, er den forpligtet til at informere Kommissionen, som derefter indbringer beslutningen for den i artikel 17 i forordningen omtalte Videnskabelige Undersøgelsesgruppe, som så kan enten stadfæste eller omstøde beslutningen på basis af medlemsstaternes kollektive ekspertudtalelse. I den foreliggende sag blev Kommissionen ikke informeret om nogen portugisisk beslutning om at afvise en importanmodning for øresvin fra Cuba af de ovennævnte grunde. Spanien kunne derfor på egen hånd træffe afgørelse i sagen.

(1) EFT L 61 af 3.3.1997, s. 1.

(2) Senest ændret ved Kommissionens forordning (EF) nr. 1497/2003 af 18. august 2003, EUT L 215 af 27.8.2003.